P. Hrušovský, poslanec: (2009-10-30):
A už keď ste chceli nejako spomenúť minulosť a roky po vzniku Slovenskej republiky a vládu Vladimíra Mečiara, ktorému ste v čase, kedy vás odvolával z funkcie ministra poľnohospodárstva vlády Slovenskej republiky, nevedeli prísť na meno, o tomto ste tu mali hovoriť. O veľkom Slavkove, o amnestiách, o unášaní občanov Slovenskej republiky do zahraničia (potlesk) a o vraždách, ktoré sú doteraz neobjasnené. O tom by sme mali viesť aj diskusiu. Nie o tom, kto zničil slovenské poľnohospodárstvo. Dnes po 20 rokoch nám premietajú, chvalabohu, historické filmy, ako ste vy brali ľuďom vlastníctvo. Niečo posvätné, čo im patrilo. A toto je vaša vizitka, toto je váš obraz. Ľudia sú múdrejší, ako si myslíte. Oni netúžia po tom, čo vy chcete, oni túžia po niečom inom. A prestaňte už manipulovať s verejnou mienkou a prednášať tu stranícke prejavy plné nenávisti a plné bezohľadnosti a nejakej ideológie, ktorú, chvalabohu, dúfam, že sme už zavrhli. Dámy a páni, teraz krátko k štátnemu rozpočtu. Chcel by som viacej politicky a odborne preto, lebo Ivan Mikloš vyjadril veľmi precízne, prečo považujeme tento rozpočet, aj Kresťanskodemokratické hnutie, za zlý a prečo ho Kresťanskodemokratické hnutie podporiť nemôže. Keď som počúval úvodné vystúpenie pána ministra, ktorý hovoril veľmi optimisticky, až som sa čudoval preto, lebo pána ministra poznám osobne ako úspešného manažéra, a kládol som si otázku: Chlape, naozaj ty tomu veríš, čo hovoríš, alebo to hovoriť musíš? (Smiech v sále.) Tak nechcem zmeniť môj osobný názor na postoj k tebe, ale, pán minister, predsa to nie je pravda. Už nie je ani pravda to, čoho ste sa dotkli, keď ste hovorili o tom, že svetom lomcuje jedna svetová finančná kríza, ktorá nemá obdobu. Možno áno, možno nie. Ale Slovensko už takúto finančnú krízu, možno ešte horšiu, zažilo do obdobia rokov 1998. A je to tak. A tí, ktorí sme dlhšie v politike, asi sa vieme rozpamätať, čo všetko sa tu stalo za éry, ktorá ruinovala toto Slovensko. Naozaj ruinovala. A preto niekedy sú mi niektoré stanoviská ľudí, o ktorých som presvedčený, že dokážu odborne, ale aj politicky dokázať posúdiť, v akom stave sa nachádzalo Slovensko vtedy, aká politická garnitúra vládla vtedy, keď sme sa dostali prakticky na okraj konkurzu tejto krajiny. A je to tak. A aké bolo Slovensko v roku 2006, kedy ste po úspešných dvoch volebných obdobiach vlád, ktoré sa trápili a ktoré naozaj museli niekedy až s veľkým sebazaprením prijímať ťažké, ale pritom zodpovedné z hľadiska budúcej perspektívy Slovenskej republiky rozhodnutia, sme ich prijímať museli. Nechcem sa vracať a hovoriť vo frázach, že ste dostali krajinu vo vynikajúcom stave a v dobrej kondícii aj z hľadiska hospodárstva a ekonomiky Slovenskej republiky. Bolo tomu tak, veď keby tomu nebolo tak, tak nemôžete takto úspešné a veľkoryso vládnuť, ako vládnete teraz. Kladiem si otázku, keď som si prečítal návrh zákona o štátnom rozpočte na rok 2010, či je to rozpočet naozaj rozpočet na celý rok 2010, alebo je to len rozpočet na pol roka roku 2010, teda do obdobia konania parlamentných volieb. A skôr sa mi zdá, že tá druhá alternatíva je viac pravdepodobná ako tá prvá. Čo chcete dokázať vlastne týmto štátnym rozpočtom? Ja som rád, že prvýkrát sa štátny rozpočet možno schvaľuje skôr, ako sme ho schvaľovali, resp. ako ho schvaľovali predchádzajúce vlády. Bolo to krátko pred vianočnými sviatkami, naháňali sme čas, lehoty a tak ďalej atď. Ale dospel som k jednému záveru, prepáčte, a toto je tiež politické stanovisko preto, lebo vláda Slovenskej republiky a pán premiér prezentuje tento rozpočet ako silne sociálny, ktorý má zachovať pracovné miesta, pomáhať sociálne slabším, dokonca stanovujete nový model vytvárania výhodnejších podnikateľských podmienok pre absolventov stredných a vysokých škôl. Veľkoryso zase odmeňujete na Vianoce ľudí, ktorí tú odmenu si zaslúžia, ale ktorý model nemusí byť najspravodlivejší. A tak by som mohol pokračovať vo výpočte tých negatív, ktoré ja vidím v tomto návrhu zákona o štátnom rozpočte. Kolegyne, kolegovia, viete, čo sleduje tento rozpočet? Nič iné, ako vytvoriť pozitívnu emóciu vo vnútri Slovenskej republiky, že tento rozpočet je sociálny, že tento rozpočet je pre rodiny a že preto treba túto vládu podporovať, lebo veď obraz tejto vlády je taký, ako mu hovoríte vy, o ňom v návrhu zákona o štátnom rozpočte. A predsa aj vy, pán minister, viete, že to nie je tak, že je to rozpočet, ktorý z hľadiska budúcnosti Slovenskej republiky zadlžuje Slovensko. Žiadne inovačné stimuly sa nenachádzajú v takom rozsahu, aby sme mohli optimisticky pozerať do budúcnosti. Stanovili ste si rast HDP na 1,9 tohto roku, na 4 a viac v ďalšom roku a 5 a viac v ďalšom roku. Predsa je to nereálny odhad! Už minule ja som z tohto miesta, keď ste navrhovali 5-percentný rast HDP, hovoril o fikcii, o nereálnosti. Aj sa to tak splnilo. A teraz si to trúfam znovu povedať, že aj tento odhad, aj tento návrh, ktorý je v tomto návrhu zákona o štátnom rozpočte, je len fikciou, resp. zbožným politickým želaním. Dámy a páni, aj z týchto dôvodov, ktoré som viac považoval pomenovať politicky ako vecne podľa jednotlivých politík a rezortov, Kresťanskodemokratické hnutie návrh zákona o štátnom rozpočte na rok 2010 nepodporí. Ďakujem pekne. (Potlesk.)